รองนายกรัฐมนตรี สั่งการฝ่ายความมั่นคงกระจายลงพื้นที่ทำความเข้าใจกับประชาชน หลังยังพบมีการปฏิบัติที่ละเลยต่อกฎหมาย
รองนายกรัฐมนตรี สั่งการฝ่ายความมั่นคงกระจายลงพื้นที่ทำความเข้าใจกับประชาชน หลังยังพบมีการปฏิบัติที่ละเลยต่อกฎหมาย พลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี ได้สั่งการฝ่ายความมั่นคง ตำรวจ ทหาร และฝ่ายปกครองระดับจังหวัดลงไปถึงท้องถิ่น กำนัน ผู้ใหญ่บ้าน รวมทั้งกลไกชุมชนในเขตกรุงเทพมหานคร กระจายลงไปทำหน้าที่ตรวจตราดูแลและทำความเข้าใจกับประชาชนในทุกพื้นที่มากขึ้น หลังจากยังพบเห็นการปฏิบัติที่ละเลยต่อกฎหมายหลายพื้นที่ กำชับว่าหากไม่ปฏิบัติตาม ขอให้บังคับใช้กฎหมายตามอำนาจหน้าที่อย่างเข้มข้น เพื่อความปลอดภัยของทุกชีวิตในภาวะเกิดโรคระบาดร้ายแรง พร้อมกันนี้ ขอให้พิจารณาทบทวนการปฏิบัติหน้าที่ในจุดคัดกรองต่างๆ มิให้เกิดการกระจุกตัวต่อการสัญจรของประชาชน โดยคำนึงถึงมาตรการทางสาธารณสุข ความปลอดภัยและการอำนวยความสะดวกประชาชน ควบคู่กับการเพิ่มความถี่ประชาสัมพันธ์ขอความร่วมมือด้วยความอดทนต่อสู้ไปด้วยกันฝ่ายความมั่นคงเข้าใจถึงสภาวะความเครียดทางสังคม ที่อาจมีขึ้นในทุกครอบครัว จากหลายปัจจัยและข้อจำกัด โดยเฉพาะช่วงเทศกาลต่างๆ แต่จำเป็นต้องขอความร่วมมืออย่างจริงจังปฏิบัติตามมาตรการต่างๆ ที่รัฐกำหนด ควบคู่ไปกับการคุมเข้มการบังคับใช้กฎหมาย เพื่อการควบคุมวิกฤตโรคระบาดร้ายแรงนี้ รวมทั้งต้องช่วยกันสอดส่องเฝ้าระวังชุมชน และที่สำคัญขอให้มีความรับผิดชอบต่อตนเองป้องกันไม่ให้ติดเชื้อหรือแพร่กระจายเชื้อ ตลอดจนไม่สร้างปัญหาเดือดร้อนซ้ำเติมสังคม เพื่อมิให้สถานการณ์การระบาดของโรคเลวร้ายลงไปกว่าเดิม